ಬೆಂಗಳೂರಿನಿಂದ ಹಾಸನವರೆಗೆ ದಿಗಂತ್ ಸೈಕಲ್ ಸವಾರಿ..!ಅಭಿಮಾನಿಗಳು ಫಿದಾ ಬೆಂಗಳೂರು : ಸ್ಯಾಂಡಲ್ವುಡ್ನ ನಟ ದಿಗಂತ್ ಹಾಗೂ ನಟಿ ಐಂದ್ರಿತಾರೈ ಜೋಡಿಗೆ 2ನೆ ವಿವಾಹ ವಾರ್ಷಿಕೋತ್ಸವದ ಸಂಭ್ರಮ. ಈ ಸಂಭ್ರಮವನ್ನು ದಿಗಂತ್ ವಿಶಿಷ್ಟವಾಗಿ ಆಚರಿಸಿಕೊಂಡಿದ್ದಾರೆ. ಸಾಹಸ ಕ್ರೀಡೆಗಳ ಹವ್ಯಾಸವನ್ನು ಮೈಗೂಡಿಸಿಕೊಂಡಿರುವ ದಿಗಂತ್ ಅವರು ಈ ಬಾರಿ ಬೆಂಗಳೂರು ಟು ಹಾಸನ ಸೈಕಲ್ ಸವಾರಿ ಮಾಡುವ ಮೂಲಕ ಅಚ್ಚರಿ ಮೂಡಿಸಿದ್ದಾರೆ. ಒಂದೆಡೆ ಸ್ಯಾಂಡಲ್ವುಡ್ನ ಚಾಲೆಂಜಿಂಗ್ ಸ್ಟಾರ್ ಕೊಡಗಿನತ್ತ ಗೆಳೆಯರೊಂದಿಗೆ ಬೈಕ್ ಸವಾರಿ ಮಾಡುತ್ತಿದ್ದರೆ, ದಿಗಂತ್ ಹಾಗೂ ಟೀಂ ಸೈಕಲ್ ಸವಾರಿ ಮಾಡುವ ಮೂಲಕ ಅಭಿಮಾನಿಗಳ ದಿಲ್ ಗೆದ್ದಿದ್ದಾರೆ. ಲಾಕ್ಡೌನ್ನ ನಂತರ ಸ್ಟಾರ್ ನಟರುಗಳ ಸಿನಿಮಾದ ಚಿತ್ರೀಕರಣ ಗಳು ಅಲ್ಲಲ್ಲಿ ನಡೆಯುತ್ತಿದ್ದರೂ ಕೂಡ ಅವರ ನಟನೆಯ ಸಿನಿಮಾಗಳನ್ನು ವೀಕ್ಷಿಸಲು ಅಭಿಮಾನಿಗಳು ತುದಿಗಾಲಲ್ಲಿ ನಿಂತಿರುವಾಗಲೇ ಸ್ಟಾರ್ ನಟರುಗಳು ತಮ್ಮ ಫಿಟ್ನೆಸ್ನತ್ತಲೂ ಗಮನ ಹರಿಸಿದ್ದಾರೆ. ಕೆಲವು ನಟರುಗಳು ಜಾಲಿ ಟ್ರಿಪ್ನಲ್ಲಿ ತೊಡಗಿದ್ದರೆ, ಇನ್ನೂ ಕೆಲವು ಕಲಾವಿದರು ಜಿಮ್ಗೆ ಹೋಗಿ ಕಸರತ್ತು ಮಾಡುವುದು, ವ್ಯಾಯಾಮ ಕೇಂದ್ರಗಳಲ್ಲಿ ಕಠಿಣವಾದ ಎಕ್ಸರ್ಸೈಸ್ ಮಾಡುವ ಮೂಲಕ ತಮ್ಮ ದೇಹದ ಫಿಟ್ನೆಸ್ ಕಾಪಾಡಿಕೊಂಡಿದ್ದಾರೆ. ಸುಮಾರು 192 ಕಿಲೋಮೀಟರ್ ದೂರವಿರುವ ಬೆಂಗಳೂರು ಹಾಗೂ ಹಾಸನವನ್ನು ಕೇವಲ 8 ಗಂಟೆ 23 ನಿಮಿಷಗಳಲ್ಲೇ ದಿಗಂತ್ ಕ್ರಮಿಸುವ ಮೂಲಕ ಅಚ್ಚರಿ ಮೂಡಿಸಿದ್ದಾರೆ. ಈ ಕುರಿತು ತಮ್ಮ ಇನ್ಸಾಟ್ರಾಗ್ರಾಂನಲ್ಲಿ ಹಂಚಿಕೊಂಡಿರುವ ದಿಗಂತ್, ಬೆಂಗಳೂರಿನಿಂದ ಹಾಸನದವರೆಗೆ ಸೈಕಲ್ ಸವಾರಿ ಮಾಡಿರುವುದು ನನ್ನ ಸಹಿಷ್ಣುತೆಯ ಪರೀಕ್ಷೆ ಆಗಿತ್ತೆ ಹೊರತು ಚಾಲೆಂಜ್ ಆಗಿರಲಿಲ್ಲ, ಈ ರೈಡ್ ನನಗೆ ಸಂತಸ ನೀಡಿದೆ ಎಂದು ಅವರು ಬರೆದುಕೊಂಡಿದ್ದಾರೆ. ಇತ್ತೀಚೆಗೆ ದಿಗಂತ್ ಹಾಗೂ ಐಂದ್ರಿತಾ ರೇ ಅವರು ಸರ್ಫಿಂಗ್ಗೆ ಹೋಗಿದ್ದಾಗ ದಿಗಂತ್ ಸೇತುವೆ ಮೇಲಿನಿಂದ ನೀರಿಗೆ ಹಿಮ್ಮುಖವಾಗಿ ಜಂಪ್ ಮಾಡಿದ ವಿಡಿಯೋಗಳು ಹಾಗೂ ಫೋಟೋಗಳಿಗೆ ಸಾಕಷ್ಟು ರೆಸ್ಪಾನ್ಸ್ ಬಂದಿದ್ದವು. ಇನ್ನು ಫಿಟ್ನೆನೆಸ್ಗೆ ಹೆಚ್ಚು ಒತ್ತು ನೀಡುವ ಪುನೀತ್ರಾಜ್ಕುಮಾರ್ ಅವರಿಗೂ ಸೈಕಲ್ ರೈಡ್ ಮಾಡುವುದೆಂದರೆ ತುಂಬಾ ಇಷ್ಟ. ಅವರು ಕೂಡ ಗೆಳೆಯರೊಂದಿಗೆ ಬೆಂಗಳೂರು, ಮೈಸೂರು ಸೇರಿದಂತೆ ಹಲವು ಪ್ರದೇಶಗಳಿಗೆ ಸೈಕಲ್ ಪ್ರವಾಸ ಕೈಗೊಳ್ಳುವ ಮೂಲಕ ಅಭಿಮಾನಿಗಳ ಗಮನ ಸೆಳೆದಿದ್ದರಲ್ಲದೆ, ಫಿಟ್ನೆಸ್ಗಾಗಿ ಮಾಡುವ ವ್ಯಾಯಾಮ ಕಸರತ್ತು ವಿಡಿಯೋಗಳು ಕೂಡ ಸಾಕಷ್ಟು ಕ್ರೇಜ್ ಹುಟ್ಟುಹಾಕಿದೆ.